Document ID: 32011R0088

REGULAMENTUL (UE) NR. 88/2011 AL COMISIEI
din 2 februarie 2011
de punere în aplicare a Regulamentului (CE) nr. 452/2008 al Parlamentului European și al Consiliului privind producerea și dezvoltarea de statistici în materie de educație și învățare continuă, în ceea ce privește statisticile în materie de sisteme de educație și formare
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 452/2008 al Parlamentului European și al Consiliului din 23 aprilie 2008 privind producerea și dezvoltarea de statistici în materie de educație și învățare continuă (1) și în special articolul 6 alineatul (1),
întrucât:
(1)
Regulamentul (CE) nr. 452/2008 stabilește un cadru comun pentru producerea sistematică de statistici europene în domeniul educației și al învățării continue în trei domenii specificate care urmează a fi pus în aplicare prin acțiuni statistice.
(2)
Este necesar să se adopte măsuri de punere în aplicare a unor acțiuni statistice individuale pentru producerea de statistici privind sistemele de educație și formare, care fac obiectul domeniului 1 din Regulamentul (CE) nr. 452/2008
(3)
În cursul producerii și difuzării statisticilor europene în domeniul sistemelor de educație și formare, autoritățile naționale și europene în materie de statistică ar trebui să țină seama de principiile stabilite în Codul de bune practici al statisticilor europene, aprobat de Comisie la 25 mai 2005 în cadrul Recomandării sale privind independența, integritatea și responsabilitatea autorităților statistice naționale și comunitare (2).
(4)
Măsurile de punere în aplicare pentru producerea de statistici privind sistemele de educație și formare ar trebui să ia în considerare sarcina potențială impusă instituțiilor educaționale și persoanelor precum și cel mai recent acord încheiat între Institutul de Statistică al UNESCO (UIS) și Organizația pentru Cooperare și Dezvoltare Economică (OCDE) și Comisie (Eurostat) asupra conceptelor, definițiilor, prelucrării de date, periodicității și termenelor pentru transmiterea rezultatelor. Acesta include formatul de transmitere a datelor privind sistemele de educație, astfel cum este specificat în ultima versiune a orientărilor detaliate pentru colectarea de date Unesco/OCDE/Baza de date Eurostat.
(5)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Obiect
Prezentul regulament stabilește normele de punere în aplicare a Regulamentului (CE) nr. 452/2008 în ceea ce privește colectarea, transmiterea și prelucrarea datelor statistice din domeniul 1 privind sistemele de educație și formare.
Articolul 2
Subiectele și caracteristicile acestora
Selectarea și specificarea subiectelor care urmează să facă obiectul domeniului 1 privind sistemele de educație și formare, precum și lista detaliată a caracteristicilor și defalcărilor acestora sunt cele stabilite în anexa I.
Articolul 3
Perioadele de referință și transmiterea rezultatelor
1. Datele privind înscrierile, numărul de persoane nou înscrise, limbile străine învățate și mărimea claselor se referă la anul școlar/universitar astfel cum este definit la nivel național (an t). Datele anuale privind înscrierile, persoanele nou înscrise, limbile străine învățate și mărimea claselor se transmit Comisiei (Eurostat) în fiecare an până la 30 septembrie în anul t+2. Prima transmitere a datelor în septembrie 2012 se referă la anul școlar/universitar 2010-2011, astfel cum este definit la nivel național.
2. Absolvenți/absolviri se aplică anului școlar/universitar astfel cum este definit la nivel național (anul t) sau anului calendaristic (anul t+1). Datele anuale privind absolvenții/absolvirile se transmit Comisiei (Eurostat) în fiecare an până la 30 noiembrie în anul t+2. Prima transmitere a datelor în noiembrie 2012 se referă la anul școlar/universitar 2010-2011, astfel cum este definit la nivel național sau la anul calendaristic 2011.
3. Cheltuielile pentru educație se referă la exercițiul financiar al statului membru astfel cum este definit la nivel național (anul t). Datele anuale privind cheltuielile pentru educație se transmit Comisiei (Eurostat) în fiecare an până la 30 noiembrie în anul t+2. Prima transmitere a datelor în noiembrie 2012 se referă la exercițiul financiar 2010.
Articolul 4
Cerințele referitoare la calitatea datelor și cadrul de calitate în domeniul raportării
1. Cerințele referitoare la calitatea datelor și cadrul de calitate în domeniul raportării privind sistemele de educație și formare sunt stabilite în anexa II.
2. Statele membre transmit Comisiei (Eurostat) un raport de calitate în conformitate cu cerințele stabilite în anexa II în fiecare an. Primul raport se referă la anul de colectare a datelor 2012. Raportul de calitate referitor la perioadele de referință stabilite la articolul 3 se transmit Comisiei până la data de 31 ianuarie în anul t+3. Primul raport de calitate privind anul de colectare a datelor 2012 se transmite, în mod excepțional, până la data de 31 martie în anul t+3.
3. Statele membre obțin datele necesare prin utilizarea unei combinații de surse diferite, precum anchetele prin sondaj, sursele de date administrative sau alte surse de date.
4. Statele membre furnizează Comisiei (Eurostat) informații privind metodele și calitatea datelor din sursele utilizate, altele decât anchetele prin sondaj și sursele de date administrative menționate la alineatul (3).
Articolul 5
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 februarie 2011.

Labels: 10
12
9
19